Document ID: /roh_data/filtered/fineweb-2-filterrobots_roh.jsonl.gz/10498

Co èsi d'emplenir ora endretg il cedel electoral per che l'atgna vusch è lura er valaivla? Tge è cumular e panaschar e co funcziuna quai? E tge influenza ha tut quai sin la repartiziun dals sezs? Respostas sin tut quellas dumondas dat uss la Chanzlia federala sin ina pagina d'internet – e quai per tudestg, franzos, talian, englais e natiralmain er per rumantsch.
Sper manuals e decleraziuns en scrit chattan ins sin la pagina era in gronda schelta da videos e graficas interactivas, in quiz cun il qual ins sa testar sia savida davart las elecziuns e bler auter.
La finamira saja che uschè blers votants e votantas sco pussaivel vesian las elecziuns sco schanza e sa participeschian a quellas, scriva la Chanzlia federala. Per il Cussegl federal saja impurtant che la participaziun a las elecziuns saja auta. Avant quatter onns – a chaschun da las davosas elecziuns – è quella stada tar 48,5%.
RR novitads 12:00